b'\n_START_ARTICLE_\nNorges teknisk-naturvitenskapelige universitet\n_START_SECTION_\nOrganisasjon\n_START_PARAGRAPH_\nUnderdal-utvalgets innstilling og Stortingets vedtak dannet inntil 2016 fundamentet for NTNUs organisering._NEWLINE_1. januar 2016 tr\xc3\xa5dte fusjonen mellom NTNU og h\xc3\xb8yskolene i Gj\xc3\xb8vik, \xc3\x85lesund og S\xc3\xb8r-Tr\xc3\xb8ndelag offisielt i kraft, og NTNU fikk campuser i \xc3\x85lesund og p\xc3\xa5 Gj\xc3\xb8vik, i tillegg til i Trondheim.\n_START_SECTION_\nFusjon\n_START_PARAGRAPH_\nRegjeringen la v\xc3\xa5ren 2015 frem stortingsmeldingen Konsentrasjon for kvalitet \xe2\x80\x93 strukturreform i universitets- og h\xc3\xb8yskolesekstoren. I presentasjonen av meldingen skrev regjeringen.no om bakgrunnen for den: \xc2\xabNorge m\xc3\xa5 omstille seg for \xc3\xa5 m\xc3\xb8te samfunnsendringene og for \xc3\xa5 sikre arbeidsplasser og velferd i fremtiden. En viktig n\xc3\xb8kkel er \xc3\xb8kt kvalitet i h\xc3\xb8yere utdanning og forskning. Derfor endrer vi universitets- og h\xc3\xb8yskolesektoren og samler ressursene p\xc3\xa5 f\xc3\xa6rre, men sterkere institusjoner. Vi legger en struktur for morgendagens kunnskapssamfunn.\xc2\xbb_NEWLINE_NTNU og de tre h\xc3\xb8yskolenes begrunnelse for \xc3\xb8nsket om en fusjon mellom akkurat disse institusjonene, ble gjengitt i en kronikk forfattet av de fire enhetenes rektorer i 2015. Der p\xc3\xa5pekte de at i Trondheim, der NTNU (1996\xe2\x80\x932015) og HiST var lokalisert, hadde de to utdanningsinstitusjonene fagmilj\xc3\xb8er som i stor grad var innenfor felles samfunnsomr\xc3\xa5der, medisin/helsevitenskap, \xc3\xb8konomi, l\xc3\xa6rer-/lektorutdanning og teknologi. En sammensl\xc3\xa5ing ville kunne styrke den faglige kvaliteten p\xc3\xa5 forskning og utdanning. \xc3\x85lesund, med sine spissmilj\xc3\xb8er innen marine og maritime omr\xc3\xa5der, og Gj\xc3\xb8vik, med spesialkompetanse innen informasjonssikkerhet og b\xc3\xa6rekraftig produksjon, ville v\xc3\xa6re med p\xc3\xa5 \xc3\xa5 styrke NTNUs rolle som teknologiuniversitet._NEWLINE_Det endelige vedtaket om gjennomf\xc3\xb8ring av fusjonen fra 2016, ble fattet av  Kunnskapsdepartementet i juni 2015._NEWLINE_Det var b\xc3\xa5de positive og negative reaksjoner p\xc3\xa5 den kommende fusjonen blant de ansatte og ekstene kommentatorer, og den ble vedtatt med et knappest mulig flertall i NTNUs styre. Alle de fem ansatterepresentantene stemte imot, men studentrepresentantene og de fire eksterne representantene gikk alle inn for fusjonen._NEWLINE_Det har v\xc3\xa6rt stor mediedekning av prosessen._NEWLINE_Ut fra artikler i avisene, og innlegg p\xc3\xa5 Studenttingets nettsted, fremg\xc3\xa5r det at studentene var langt mer positive til fusjonen enn de ansatte var. Store avstander ble nevnt som en utfordring for kvaliteten i samarbeidet mellom institusjonene._NEWLINE_2016 var et overgangs\xc3\xa5r for NTNU. Aktiviteten ved de tre h\xc3\xb8yskolene fortsatte med sm\xc3\xa5 endringer, samtidig med at det ble arbeidet p\xc3\xa5 ulike omr\xc3\xa5der med planer for studier, faglig og administrativ organisering \xe2\x80\x93 og kvalitetssikring p\xc3\xa5 alle omr\xc3\xa5der, slik at alt var klart 1. januar 2017._NEWLINE_Antall ansatte totalt per 2016 var rundt 6\xc2\xa0700. F\xc3\xb8r fusjonen, i 2015, var antall ansatte ved NTNU rundt 5\xc2\xa0300. Av disse var 3\xc2\xa0167 stillinger innen undervisning, forskning og formidling, en \xc3\xb8kning fra 1\xc2\xa0582 i 1996, da NTNU ble opprettet._NEWLINE_Bevilgning for 2016 tildelt fra Kunnskapsdepartementet utgjorde 5,91 milliarder kroner, av dette var 4,3 milliarder til virksomheten som tidligere var NTNU, 1,03 milliarder til tidligere H\xc3\xb8gskolen i S\xc3\xb8r-Tr\xc3\xb8ndelag, 313 millioner til tidligere H\xc3\xb8gskolen i Gj\xc3\xb8vik og 265 millioner til tidligere H\xc3\xb8gskolen i \xc3\x85lesund. Samlede tildelte midler var 5,3\xc2\xa0% h\xc3\xb8yere enn for 2015.\n_START_SECTION_\nLedelse\n_START_PARAGRAPH_\nNTNUs organisering er hjemlet i universitets- og h\xc3\xb8yskoleloven. Det \xc3\xb8verste organet er styret, som normalt best\xc3\xa5r av 11 medlemmer. Rektor rapporterer til styret og er styrets sekret\xc3\xa6r. Svein Richard Brandtz\xc3\xa6g har v\xc3\xa6rt styreleder siden 1. januar 2014. Kunnskapsdepartementet oppnevnte ham som styreleder ogs\xc3\xa5 for perioden 1. august 2017 til 31. juli 2021._NEWLINE_Rektor er daglig leder for NTNUs faglige og administrative virksomhet. NTNUs rektor er ansatt av styret, ikke valgt. Dette er et resultat av styrets vedtak fra 2003 om \xc3\xa5 innf\xc3\xb8re \xc2\xabenhetlig ledelse\xc2\xbb ved universitetet._NEWLINE_Gunnar Bovim har v\xc3\xa6rt rektor siden 2013. NTNUs styre ansatte ham i oktober 2016 for en ny fire\xc3\xa5rsperiode._NEWLINE_Rektors ledergruppe best\xc3\xa5r av rektoratet med rektor og fire prorektorer (for forskning, utdanning, nyskaping, faglig integrasjon), to direkt\xc3\xb8rer (\xc3\xb8konomi og eiendom; organisasjon) og to viserektorer (Gj\xc3\xb8vik og \xc3\x85lesund). Prorektor for forskning er rektors stedfortreder. Prorektorer og direkt\xc3\xb8rer er ansatt, ikke valgt. De ansettes for en fire\xc3\xa5rsperiode._NEWLINE_2016 var et overgangs\xc3\xa5r ogs\xc3\xa5 n\xc3\xa5r det gjaldt NTNUs ledelse. 24. november 2015 m\xc3\xb8ttes det nye styret for f\xc3\xb8rste gang. Det var da utvidet med ett styremedlem fra hver av de tre fusjonerende h\xc3\xb8yskolene, og en ekstern representant utpekt av Kunnskapsdepartementet. Denne representanten er ogs\xc3\xa5 fra H\xc3\xb8gskolen i \xc3\x85lesund. Dette styret satt frem til sommeren 2017. Da var det nytt valg, og tallet p\xc3\xa5 representanter ble igjen elleve._NEWLINE_I overgangs\xc3\xa5ret 2016 gjaldt disse ordningene:_NEWLINE_Ledere p\xc3\xa5 alle niv\xc3\xa5er i NTNU fortsatte. For h\xc3\xb8yskolene ble det noen s\xc3\xa6rskilte ordninger: NTNU i Gj\xc3\xb8vik og i \xc3\x85lesund beholdt en stedlig leder, med stillingsbenevnelse viserektor. For H\xc3\xb8gskolen i S\xc3\xb8r-Tr\xc3\xb8ndelag (HiST) ble det vedtatt en annen l\xc3\xb8sning. Virksomheten var allerede fra \xc3\xa5rsskiftet 2015/2016 sterkt integrert i NTNU, og det var dermed ikke behov for en lokal ledelse ved HiST._NEWLINE_Fra 2017 inng\xc3\xa5r to av de tidligere h\xc3\xb8yskolerektorene i rektors stab, med nye stillingstitler, og tildels nye ansvarsomr\xc3\xa5der: Helge Klungland (tidligere HiST) er prorektor for faglig integrasjon frem til sommeren 2017; J\xc3\xb8rn Wroldsen fungerte som viserektor i 2016, og ble fra 1. januar 2017 ansatt i stillingen for en \xc3\xa5rem\xc3\xa5lsperiode p\xc3\xa5 fire \xc3\xa5r. Marianne Synnes fungerte som viserektor i \xc3\x85lesund i 2016, men s\xc3\xb8kte ikke p\xc3\xa5 stillingen fra 2017. Ny viserektor i \xc3\x85lesund fra 1. januar 2017 er Annik Magerholm Fet. Viserektorene har samlet ansvar for faglig og administrativ virkshomhet ved henholdsvis NTNU i Gj\xc3\xb8vik og NTNU i \xc3\x85lesund.\n_START_SECTION_\nAndre enheter\n_START_PARAGRAPH_\nVitenskapsmuseet er en egen enhet ved universitetet, direkte underlagt universitetsstyret, p\xc3\xa5 samme m\xc3\xa5te som et fakultet. Museets historie kan f\xc3\xb8res tilbake til 1767, da Det Kongelige Norske Videnskabers Selskab (DKNVS) ble stiftet. I 1926 ble DKNVS delt i et akademi og et museum, og DKNVS Museet har fra den tid fungert som en egen enhet. Ved etableringen av Universitetet i Trondheim i 1968, ble museet en del av universitetet. Da NTNU ble opprettet, ved omorganiseringen av universitetet i 1996, fikk museet navnet NTNU Vitenskapsmuseet._NEWLINE_NTNU Universitetsbiblioteket har r\xc3\xb8tter tilbake til Det Kongelige Norske Videnskabers Selskabs bibliotek fra 1768 og er dermed Norges eldste vitenskapelige bibliotek. Biblioteket har filialer ved alle NTNUs campuser, per 2018 i alt 15 bibliotek. I tillegg til \xc3\xa5 tilby lokaler og fysiske samlinger, gir biblioteket kurs og tilgang til elektroniske fulltekstb\xc3\xb8ker og -tidsskrifter._NEWLINE_Andre enheter som er underlagt NTNUs administrasjon er Artsdatabanken, BIBSYS, Matematikksenteret og RENATEsenteret \xe2\x80\x93 Nasjonalt senter for realfagsrekruttering._NEWLINE_NTNU har i tillegg flere administrative enheter.\n_START_SECTION_\nForskning\n_START_PARAGRAPH_\nForskning foreg\xc3\xa5r som del av den l\xc3\xb8pende virksomheten ved fakultetene og Vitenskapsmuseet; gjennom forskningsprosjekter, forskningsprogram og ved egne forskningssentre._NEWLINE_Alle fakulteter har flere laboratorier. I alt finnes det omtrent 120 laboratorier ved hele NTNU. De fleste brukes b\xc3\xa5de til forskning og undervisning. FF \xc2\xabGunnerus\xc2\xbb er NTNUs forskningsfart\xc3\xb8y._NEWLINE_NTNUs tre muliggj\xc3\xb8rende teknologier i 2011\xe2\x80\x932020 er bioteknologi, IKT og nanoteknologi. Muliggj\xc3\xb8rende teknologier er tverrfaglig basert grunnlagsforskning, og bidrar til \xc3\xa5 utvikle nye n\xc3\xa6ringer, produkter og l\xc3\xb8sninger innen de fleste samfunnsomr\xc3\xa5der._NEWLINE_NTNU har fire tematiske satsingsomr\xc3\xa5der for forskning i 2014\xe2\x80\x932023: NTNU B\xc3\xa6rekraft, NTNU Energi, NTNU Havrom og NTNU Helse. Satsingsomr\xc3\xa5dene er valgt p\xc3\xa5 grunnlag av samfunnsrelevans, faglig kvalitet og potensial for tverrfaglig samarbeid. Satsingsomr\xc3\xa5dene har egne ledere og drives ved vertsfakulteter.\n_START_SECTION_\nForskningssamarbeid\n_START_PARAGRAPH_\nNTNU er vertskap for ECCSEL, et europeisk forskningssamarbeid og en europeisk laboratorieinfrastruktur innen fangst, transport og lagring av karbondioksid (CO\xe2\x82\x82). Regjeringen bevilget 100 millioner kroner til NTNU og ECCSEL i tilleggsproposisjon til statsbudsjettet for 2014._NEWLINE_NTNU samarbeider med rundt 200 universiteter i verden om forskning og utdanning. Prioriterte omr\xc3\xa5der er EU, USA, Kina og Japan. NTNUs forskningssamarbeid og nettverk internasjonalt er innen energi og petroleum, ressurser og milj\xc3\xb8, globalisering, informasjon og kommunikasjonsteknologi, marin og maritim forskning, materialer, medisinsk teknologi og nord-s\xc3\xb8r. NTNU og Universitetet i Bergen har sammen inng\xc3\xa5tt avtale med Innovasjon Norge og Norges ambassade i Tokyo og opprettet en r\xc3\xa5dgiverstilling tilknyttet ambassaden, for \xc3\xa5 styrke Norge og Japans samarbeid om forskning og utdanning._NEWLINE_Tverrfaglige NTNU NanoLab samler forskere innen nanoteknologi/nanovitenskap og leder NorFab \xe2\x80\x93 Norwegian Micro- and Nanofabrication Factory._NEWLINE_Gemini-sentrene er et samarbeid mellom NTNU, SINTEF og Universitetet i Oslo om \xc3\xa5 bygge st\xc3\xb8rre fagmilj\xc3\xb8er p\xc3\xa5 tvers av organisatoriske grenser innen ulike fagomr\xc3\xa5der._NEWLINE_Gassteknisk senter er et senter for gassteknisk undervisning, forskning, utvikling og innovasjon som NTNU og SINTEF samarbeider om._NEWLINE_Prosjekt Norge \xe2\x80\x93 Norsk senter for prosjektrettet virksomhet er et samlingssted for kompetanseutvikling innen prosjektarbeid som samler n\xc3\xa6ringsliv, forvaltning, forskning, utdanning og organisasjoner. NTNU er f\xc3\xb8rende akademisk partner i Prosjekt Norge._NEWLINE_NTNU har flere samarbeidspartnere innen forskning, utdanning og innovasjon:_NEWLINE_SINTEF, St. Olavs hospital, NTNU Samfunnsforskning AS, Norsk senter for bygdeforskning, Det Kongelige Norske Videnskabers Selskab, Helseunders\xc3\xb8kelsen i Nord-Tr\xc3\xb8ndelag (HUNT 1 2 3), Innovasjonssenteret Gl\xc3\xb8shaugen, Matematikksenteret, Nasjonalt senter for realfagrekruttering, NTNU TTO Technology Transfer AS, NTNU Discovery, Verdi NTNU, Tr\xc3\xa5dl\xc3\xb8se Trondheim, Smartgrid \xe2\x80\x93 The Norwegian Smartgrid Centre og Olympiatoppen Midt-Norge.\n_START_SECTION_\nForskerutdanning\n_START_PARAGRAPH_\nNTNU har om lag 2500 ph.d.-avtaler (doktorgradsavtaler). Forskerutdanningen er normert til tre \xc3\xa5r. Det er ogs\xc3\xa5 vanlig med et fjerde \xc3\xa5r der kandidaten underviser. Kandidatene bidrar i stor grad til forskningen ved NTNU. Utdanningen er internasjonalt rettet og det er mulig \xc3\xa5 gjennomf\xc3\xb8re deler av studiet i utlandet._NEWLINE_Forskerutdanningen foreg\xc3\xa5r ogs\xc3\xa5 gjennom nasjonale forskerskoler utpekt av Norges forskningsr\xc3\xa5d. NTNU er ansvarlig for, eller partner i, flere av forskerskolene._NEWLINE_Antall avlagte ph.d.grader har fra 2005 v\xc3\xa6rt over 200 per \xc3\xa5r. I 2015 var tallet 339, mot 134 ved slutten av NTNUs f\xc3\xb8rste studie\xc3\xa5r,1996/-97. Det er teknologifagene som har flest avlagte doktorgrader, 185 i 2015 (134 i -96/-97). Medisin har nest h\xc3\xb8yeste tall, med rundt 20 fra og med 2000. I 2015: 62 (7 i -96/-97). Profesjonsfagene ligger, rimeligvis, lavest n\xc3\xa5r det gjelder ph.d.grader. Arkitekt- og psykologutdanningen ligger p\xc3\xa5 rundt 5 per \xc3\xa5r. Musikk- og kunststudentene har mulighet til \xc3\xa5 ta en utdanning i kunstnerisk utviklingsarbeid, som sidestilles med forskning, selv om det forel\xc3\xb8pig ikke f\xc3\xb8rer til en ph.d.grad.\n_START_SECTION_\nNyskaping\n_START_PARAGRAPH_\nInnovasjon og gr\xc3\xbcnderhjelp ved NTNU omfatter entrepren\xc3\xb8rskap i utdanning og forskning, hjelp og startst\xc3\xb8tte til studenter og ansatte med \xc3\xa5 utvikle ideer og skape bedrifter, og tilbud til n\xc3\xa6ringslivet om ekspertise, rekruttering av studenter, samarbeid om forskning, studentoppgaver og doktoravhandlinger, etter- og videreutdanning i bedriften og salg av teknologi og laboratorietjenester._NEWLINE_TTO Technology Transfer Office tilrettelegger blant annet for policy, rettigheter og kontrakter._NEWLINE_Mange norske bedrifter springer ut fra NTNUs og SINTEFs forsknings- og innovasjonsmilj\xc3\xb8. I nyere tid har blant andre den forsknings- og spillbaserte l\xc3\xa6ringsplattformen Kahoot! gjort suksess._NEWLINE_Som tredje universitet i verden har NTNU inng\xc3\xa5tt samarbeidsavtale med CERN._NEWLINE_Kompetansesenteret IPiN Intellectuell Property Institute of Norway arbeidet for \xc3\xa5 sikre immaterielle verdier og intellektuelle rettigheter (IP). Virksomheten videref\xc3\xb8res gjennom CIP \xe2\x80\x93 Center for Intellectual Property. CIP er et kompetansesenter for n\xc3\xa6ringsliv, FoU-milj\xc3\xb8er og offentlige beslutningstakere. Senteret ble etablert i 2000 ved Chalmers tekniska h\xc3\xb6gskola og G\xc3\xb6teborgs universitet. Form\xc3\xa5let er \xc3\xa5 bedre bevissthet rundt immaterielle verdier, og bidra til \xc3\xa5 skape industrielle konkurransefortrinn i en global kunnskaps\xc3\xb8kokonomi. NTNU ble en partner i 2016.\n_START_SECTION_\nPublisering og formidling\n_START_PARAGRAPH_\nUniversitetene publiserer artikler og andre publikasjoner om forskning beregnet p\xc3\xa5 fagmilj\xc3\xb8er ved og utenfor institusjonen. I 2008 bestemte rektor at NTNU skulle ha et institusjonelt arkiv, der dokumentasjon av den vitenskapelige produksjonen ved institusjonen skulle lagres i et fulltekstarkiv. Hensikten er at mest mulig av materialet skal v\xc3\xa6re tilgjengelig b\xc3\xa5de nasjonalt og internasjonalt. NTNU Universitetsbiblioteket har systemansvar for det elektroniske arkivet, NTNU Open._NEWLINE_NTNU har lansert sin egen publiseringspolitikk for 2014\xe2\x80\x932020. For \xc3\xa5 \xc3\xb8ke \xc3\xa5pen publisering (Open access (OA)), har NTNU ogs\xc3\xa5 opprettet et publiseringsfond. Universitetsbiblioteket har etablert tjenesten NTNU Open Access Journals for forskere og fagmilj\xc3\xb8er som \xc3\xb8nsker \xc3\xa5 starte opp fagfellevurderte OA-tidsskrifter. Fra juni 2014 krever Forskningsr\xc3\xa5det \xc3\xa5pen tilgang til alle vitenskapelige artikler der forskningen helt eller delvis er finansiert av Forskningsr\xc3\xa5det. EUs Horizon 2020-program krever OA for all forskning som finansieres av rammeprogrammet 2014\xe2\x80\x932020._NEWLINE_Samfunnsoppdraget omfatter ogs\xc3\xa5 formidling av nyheter til allmennheten om institusjonen og om forskningsprosjekter og forskningsresultater. Nettavisen Universitetsavisa, som ble opprettet i 1991, gir ut nyheter om NTNU. I perioden 1996\xe2\x80\x93v\xc3\xa5r 2002 ble Universitetsavisa utgitt b\xc3\xa5de i trykt og digital utgave. Fra h\xc3\xb8sten 2002 publiseres den bare digitalt._NEWLINE_NTNU og SINTEF publiserer forskningsprosjekter og forskningsresultater p\xc3\xa5 det popul\xc3\xa6rvitenskapelige nettstedet Gemini.no. Gemini kom ut som avis 1987\xe2\x80\x931993 og som trykt magasin og digital magasinutgave i 1993. I 2015 ble det digitale magasinet erstattet av daglige nettbaserte nyheter. I juni 2019 endret den engelske utgaven av forskningsnettstedet navn til Norwegian SciTech News._NEWLINE_NTNU har ekspertlister med allmennrettede temaer der journalister og andre finner forskere som svarer p\xc3\xa5 sp\xc3\xb8rsm\xc3\xa5l innen mange forskningsomr\xc3\xa5der.\n_START_SECTION_\nKj\xc3\xb8nnsbalanse\n_START_PARAGRAPH_\nKj\xc3\xb8nnsfordelingen ved NTNU varierer mellom fagomr\xc3\xa5dene. Det er de tekniske fagene, ingeni\xc3\xb8rfagene, som er klart mannsdominert, b\xc3\xa5de n\xc3\xa5r det gjelder vitenskapelig ansatte og studenter._NEWLINE_Humaniora, samfunnsvitenskap og medisin har omtrent 60\xc2\xa0% kvinnelige studenter (2010-tall). Statistikken viser at kvinneandelen \xc3\xb8ker ogs\xc3\xa5 innen teknologiske fag. I 1998 hadde for eksempel Fakultet for elektroteknikk og telekommunikasjon ti prosent kvinnelige studenter. I 2001 var tallet steget til nesten 20\xc2\xa0%. En av \xc3\xa5rsakene til denne \xc3\xb8kningen, er NTNUs bevisste satsing p\xc3\xa5 \xc3\xa5 \xc3\xb8ke kvinneandelen innen teknologifagene, blant annet gjennom prosjekter som \xc2\xabJentedagen\xc2\xbb, for jenter p\xc3\xa5 videreg\xc3\xa5ende skole, og \xc2\xabJenteprosjektet Ada\xc2\xbb, der det blir lagt vekt p\xc3\xa5 \xc3\xa5 rekruttere og beholde kvinnelige studenter innen IKT-fag. \xc2\xabJenteprosjektet Ada\xc2\xbb er en videref\xc3\xb8ring og utvidelse av \xc2\xabJenter og data\xc2\xbb, som kun omfattet datateknikk og kommunikasjonsteknologi. Jenteprosjektet Ada arrangerer den \xc3\xa5rlige Teknologicampen for \xc3\xa5 rekruttere jenter til IKT. _NEWLINE_N\xc3\xa5r det gjelder vitenskapelige stillinger, \xc3\xb8ker andelen kvinner langsomt: I 2010 var 19\xc2\xa0% av professorene ved NTNU kvinner, i 2016 24\xc2\xa0%.  Innen medisin, humaniora og arkitektur er de kvinnelige stipendiatene i flertall innen flere felt, men heller ikke her er det balanse innenfor de vitenskapelige stillingene. Det er for eksempel dobbelt s\xc3\xa5 mange mannlige som kvinnelige professorer. Fusjonen har ikke f\xc3\xb8rt til merkbare endringer._NEWLINE_B\xc3\xa5de NTNU og Komit\xc3\xa9 for kj\xc3\xb8nnsbalanse og mangfold i forskning (Kif) erkjenner at likestillingsarbeid kan bli liggende nede i en fusjonsprosess, men ser ogs\xc3\xa5 organisasjonsendringen som en mulighet til \xc3\xa5 fremme kj\xc3\xb8nnsbalanse og likestilling i den nye institusjonen. De arrangerte en felles konferanse i juni 2016: \xc2\xabStrukturreformen i UH-sektoren: Lovende for likestilling?\xc2\xbb\n_START_SECTION_\nStudentliv\n_START_PARAGRAPH_\nI 2014 initierte studentsamskipnadene i Oslo, Bergen og Trondheim en omfattende unders\xc3\xb8kelse for \xc3\xa5 kartlegge studenters helse og trivsel, SHoT 2014. I unders\xc3\xb8kelsen utmerket NTNU seg, sammen med NMBU og HiSF, med spesielt godt studentmilj\xc3\xb8. Studentmilj\xc3\xb8et omfattet i unders\xc3\xb8kelsen studentenes n\xc3\xa6rmilj\xc3\xb8, omgivelsene de lever i og identifiserer seg med._NEWLINE_Det organiserte studentlivet omfatter b\xc3\xa5de sosiale og kulturelle organisasjoner og studentenes deltagelse i utvikling av NTNU._NEWLINE_Studentdemokratiet ved NTNU er organisert med tillitsvalgte i ulike r\xc3\xa5d og organer. De viktigste er studentr\xc3\xa5dene, Studenttinget og Velferdstinget._NEWLINE_Studentene har to representanter i NTNUs styre._NEWLINE_Studentene i de tre byene har egne m\xc3\xb8telokaler: \xc2\xabHuset\xc2\xbb i Gj\xc3\xb8vik; \xc2\xabBanken Studenthus\xc2\xbb i \xc3\x85lesund og Studentersamfundet i Trondhjem, eller \xc2\xabSamfundet\xc2\xbb. Alle steder arrangerer kulturarrangementer og konserter, i tillegg til at de er utesteder. Det st\xc3\xb8rste kulturarrangementet er UKA, som arrangeres i Trondheim hvert andre \xc3\xa5r._NEWLINE_Samfundet har ogs\xc3\xa5 egen radio- og TV-kanal og er deleier i studentavisen Under Dusken, som ble utgitt f\xc3\xb8rste gang i 1914. Avisa utgis annenhver uke gjennom studie\xc3\xa5ret._NEWLINE_NTNUI er Norges st\xc3\xb8rste idrettsforening, med mer enn 12\xc2\xa0000 medlemmer. Forgjengeren, Norges tekniske h\xc3\xb8gskoles idrettsforening (NTHI), ble stiftet allerede i NTHs f\xc3\xb8rste \xc3\xa5r, 1910._NEWLINE_Linjeforeningene ved NTNU er knyttet til de  ulike studieretningene. Form\xc3\xa5let med foreningene er \xc3\xa5 tilby et sosialt fellesskap, og i varierende grad ogs\xc3\xa5 \xc3\xa5 ha et faglig program, som gjesteforelesninger, kurs og kontakt med bedrifter._NEWLINE_Studentorganisasjonen Bindeleddet-NTNU arrangerer \xc2\xabKarrieredagen\xc2\xbb, bedriftspresentasjoner og annet som kan formidle kontakt mellom NTNU-studentene og n\xc3\xa6ringslivet._NEWLINE_NTNU Alumni er et nettverk for tidligere og n\xc3\xa5v\xc3\xa6rende studenter og ansatte. Per 2018 har NTNU Alumni 38 000 medlemmer som bor og arbeider i hele verden, og det er opprettet regionale nettverk i flere land i Europa, Afrika og Asia.'